L-istazzjon tar-radju u t-televiżjoni tar-Repubblika ta’ San Marino u l-Public Broadcasting Services (PBS) ser jibdlu programmi ta’ taħriġ għall-ġurnalisti fl-isports, aħbarijiet u ġrajjiet kurrenti, kif ukoll fil-produzzjoni u preżentazzjoni televisiva. Fi stqarrija l-PBS qal li għal dan il-għan ser jaslu Malta żewġ ġurnalisti minn San Marino biex jiksbu esperjenza diretta fl-istrutturi tal-PBS, esperjenza li ser tkun reċiprokata minn żewġ ġurnalisti tal-PBS fi programm simili f’San Marino. Ir-radju televiżjoni tar-Repubblika ta’ San Marino għandu 50 fil-mija tiegħu proprjetà tar-RAI Radiotelevisione Italiana. It-trasmissjonijiet ta’ San Marino jinqabdu fiċ-ċentru u fin-naħa ta’ fuq tal-Italja. Valentina Antonioli li  hi preżentatriċi televisiva fost l-aktar prominenti f’San Marino, u l-ġurnalista tal-isports Luca Pelliccioni, ser jaqsmu l-esperjenzi u l-kompetenzi tagħhom mal-ġurnalisti tal-PBS fi programm imfassal apposta bejn iż-żewġ entitajiet. Valentina Antonioli hija ġurnalista fit-taqsima tal-aħbarijiet ta’ San Marino, newscaster magħrufa u preżentatriċi ta’ diversi programmi kemm għal San Marino kif ukoll għar-RAI. Hija għandha Masters fil-ġurnaliżmu mill-Universita’ Tor Vergata ta’ Ruma. Luca Pelliccioni huwa kummentatur ta’ avvenimenti sportivi fuq ir-radju u t-televiżjoni ta’ San Marino kif ukoll f’logħob tal-UEFA, huwa ggradwat fix-xjenza politika u fir-relazzjonijiet internazzjonali mill-Universita’ ta’ Bologna. Dawn il-programmi  fit-taħriġ professjonali huma r-riżultat tal-ftehim ta’ kollaborazzjoni iffirmat miż-żewġ organizzazzjonijiet tax-xandir pubbliku għall-bdil ta’ produzzjonijiet u tisħiħ tal-kompetenzi tar-riżorsi umani rispettivi.